b'\n_START_ARTICLE_\nAjda Valcl\n_START_SECTION_\n\xc5\xbdivljenje\n_START_PARAGRAPH_\nObiskovala je O\xc5\xa0 Antona A\xc5\xa1kerca in gimnazijo na \xc5\xa0C Velenje v Velenju, ob tem je obiskovala ni\xc5\xbejo glasbeno \xc5\xa1olo Frana Koruna Ko\xc5\xbeeljskega. Svoje izobra\xc5\xbeevanje je leta 2000 nadaljevala v Ljubljani na AGRFT. \xc5\xbde med \xc5\xa1tudijem je re\xc5\xbeirala oziroma sore\xc5\xbeirala ve\xc4\x8d dram: Molierovo Ljubezen zdravnik, Flisarjevo Kostanjevo krono, Shakespearovega Hamleta in Ukro\xc4\x8deno trmoglavko. \xc5\xa0tudij je zaklju\xc4\x8dila z diplomsko predstavo Zupan\xc4\x8di\xc4\x8devega Slastnega mrli\xc4\x8da v \xc5\xa0entjakobskem gledali\xc5\xa1\xc4\x8du 2004. Diplomirala je leta 2006 iz gledali\xc5\xa1ke in radijske re\xc5\xbeije. Od leta 2011 je samozaposlena v kulturi._NEWLINE_Ob tem je v plavalnem dru\xc5\xa1tvu PK Velenje (1988-1997) ter PK Celje (1996-1998) trenirala plavanje, bila pa je tudi \xc4\x8dlanica kadetske, mladinske in \xc4\x8dlanske plavalne reprezentance Slovenije. Osvojila je ve\xc4\x8d naslovov dr\xc5\xbeavne prvakinje, nastopila pa je tudi na mladinskem evropskem prvenstvu v \xc5\xbdenevi leta 1995 ter v Kopenhagnu leta 1996, na svetovnem prvenstvu pa je plavala v kratkih bazenih. Udele\xc5\xbeila se je tudi mednarodnih tekmovanj na Dunaju, v Luksemburgu, Pragi, Reki. Plavanje je nato opustila in se posvetila gledali\xc5\xa1ki in radijski re\xc5\xbeiji.\n_START_SECTION_\nDelo\n_START_PARAGRAPH_\nAjda Valcl sodi v generacijo mlaj\xc5\xa1ih, vendar uveljavljenih re\xc5\xbeiserjev, ki k slovenski gledali\xc5\xa1ki kulturi veliko prispevajo in obetajo. Re\xc5\xbeirala je za gledali\xc5\xa1\xc4\x8da SLG Celje, LGL, LG Maribor, SNG Drama Ljubljana, SNG Nova Gorica ter Gledali\xc5\xa1\xc4\x8de Glej. Predstav izpod njene taktirke je bilo od leta 2002 do 2017 uprizorjenih kar 21. Leta 2014 se je za\xc4\x8dela uprizarjati njena predstava Emil in detektivi v Ljubljanskem lutkovnem gledali\xc5\xa1\xc4\x8du, zanjo je nato leta 2015 prejela nagrado za najbolj\xc5\xa1o predstavo festivala Zlata Pali\xc4\x8dica in najbolj\xc5\xa1o predstavo Pikinega festivala v Velenju._NEWLINE_V tem \xc4\x8dasu je ustvarjala tudi na radijskih projektih, od katerih sta bila dva uvr\xc5\xa1\xc4\x8dena na tekmovalni program mednarodnega festivala Prix Nova, sodelovala pa je tudi pri razli\xc4\x8dnih dramatizacijah in radijskih priredbah. Ukvarja se tudi z gledali\xc5\xa1kimi delavnicami za mladino, mentorica pa je bila na delavnicah dramskega pisanja (preglej, Teden slovenske drame)._NEWLINE_Njeno ustvarjanje je slovenskemu gledali\xc5\xa1kemu ob\xc4\x8dinstvu predstavilo dramska dela svetovnih dramatikov, njene najbolj poznane so Gledali\xc5\xa1ka skica II, Igra (Samuel Beckett), Lunine mene (Sam Shepard), Po Magrittu (Tom Stoppard), Bostonska naveza (David Mammet), Slika Doriana Graya (Oscar Wilde), Staromodna komedija (Aleksej Nikolajevi\xc4\x8d Arbuzov). Kot asistentka je sodelovala z ve\xc4\x8d re\xc5\xbeiserji (D. Mlakar, D. De Brea, J. Pipan in B. Cavazza)'